Νίκος Νεγρεπόντης

Ο Νίκος Νεγρεπόντης (Σμύρνη, 1906 - Καισαριανή, 1 Μαΐου 1944) ήταν κομμουνιστής, συνδικαλιστής και δημοτικός σύμβουλος Καβάλας. Ήταν ένας από τους 200 Έλληνες κομμουνιστές που εκτελέστηκαν την Πρωτομαγιά του 1944 στο Σκοπευτήριο της Καισαριανής.

 Βιογραφία 
Ο Νίκος Νεγρεπόντης γεννήθηκε το 1906 στη Σμύρνη από εύπορη οικογένεια. Ήρθε ως πρόσφυγας με την οικογένειά του στην Ελλάδα το 1922 μετά την Μικρασιατική καταστροφή και εγκαταστάθηκε στην Καβάλα.

Από τα νεανικά του χρόνια εργάστηκε ως καπνεργάτης και δραστηριοποιήθηκε στο συνδικαλιστικό κίνημα. Έγινε μέλος του καπνεργατικού συνδικάτου, ενώ παράλληλα εντάχθηκε στην ΟΚΝΕ και αργότερα έγινε μέλος του ΚΚΕ.

Τον Φεβρουάριο του 1934 εξελέγη δημοτικός σύμβουλος Καβάλας, με δήμαρχο τον Μήτσο Παρτσαλίδη. Όμως η κυβέρνηση του Παναγή Τσαλδάρη καθαίρεσε το δημοτικό συμβούλιο τέσσερις μήνες μετά την εκλογή του με την δικαιολογία ότι «μετέτρεψαν το δημαρχείο σε κομμουνιστικό άντρο» και εκτόπισε τα μέλη του με τον Ιδιώνυμο νόμο του 1929 στον Αϊ Στράτη.Δοκίμιο Ιστορίας του ΚΚΕ 1918-1949 (2012), σελ. 266

Την άνοιξη του 1937 η δικτατορία Μεταξά τον μετέφερε μαζί με άλλους εξόριστους του Αϊ Στράτη στην Ακροναυπλία. 

Το 1943 μεταφέρθηκε στο στρατόπεδο συγκέντρωσης Λάρισας και κατόπιν στο στρατόπεδο συγκέντρωσης του Χαϊδαρίου. Εκτελέστηκε από τους Γερμανούς την Πρωτομαγιά του 1944 στο Σκοπευτήριο Καισαριανής μαζί με τους 200 Έλληνες κομμουνιστές. Κατά τη διάρκεια της εκτέλεσης μαζί με τους άλλους συντρόφους του φώναξαν "Ζήτω η Ελλάδα", "Ζήτω το ΚΚΕ".Ιστορία της Αντίστασης 1940-45 (1979), σελ. 1274-1275

Τάφηκε μαζί με τους υπόλοιπους εκτελεσμένους στο Τρίτο Νεκροταφείο Αθηνών.

 Παραπομπές 

 Πηγές 

 Δοκίμιο Ιστορίας του ΚΚΕ, Α' τόμος 1919-1949, εκδόσεις Σύγχρονη Εποχή, Αθήνα 2012
 Ιστορία της Αντίστασης 1940-45, εκδόσεις Αυλός, Αθήνα 1979


Κατηγορία:Έλληνες κομμουνιστές
Κατηγορία:Έλληνες συνδικαλιστές
Κατηγορία:Εκτελεσθέντες αντιστασιακοί